ওয়েব ডেস্ক: চুরি করতে গিয়ে বেঘরো মৃত্যু। পাঁচতলা থেকে পা পিছলে পড়ে মারা গেল চোর। বাগুইআটির মণ্ডলগাঁথির ঘটনা। মৃতের নাম আরশাদ আলি। ঘটনার তদন্ত শুরু করেছে পুলিস। বাগুইআটির মণ্ডলগাঁথি। মোহিনী ভিলা অ্যাপার্টমেন্ট। সন্ধে সাড়ে সাতটায় আচমকাই ভারী কিছু পড়ার শব্দে চমকে যান ফ্ল্যাটের মানুষ। ছুটে আসেন সিকিওরিটি গার্ড। দেখা যায়, বাড়ির ঠিক নীচে পড়ে আছে যুবকের রক্তাক্ত দেহ। তড়িঘড়ি ছুটে আসে বাগুইআটি থানার পুলিস। শুরু হয় তদন্ত। জানা যায়, মৃতের নাম আরশাদ আলি। পাঁচতলার খালি ফ্ল্যাটে চুরি করতে ঢোকে আরশাদ। কিন্তু টাল সামলাতে পারেনি। পা পিছলে একেবারে প্রপাত চ। তদন্তকারীদের দাবি, মৃত আরশাদ আলি মণ্ডল স্থানীয় দক্ষিণপাড়ার বাসিন্দা। চুরির অভিযোগে আগেও ধরা পড়েছে আরশাদ আবাসনের এক ফ্ল্যাটে চুরি করতে গিয়ে পা পিছলে পড়ে যায়। সবার নজর এড়িয়ে, আরশাদ কি করে আবাসনে ঢুকল তা নিয়ে তদন্ত শুরু করেছে বাগুইআটি থানা।